《赠何叔莲秀才》
明代·释今回

青春隽气几如君，高绝眉棱海岳云。想有文章干县令，相逢行李在江濆。

蕙兰入笔香图画，蝌蚪探奇石籀文。还拟芳踪追白社，宗雷居士旧同群。

作者简介：今回，字更涉。东莞人。侍郎王应华仲子，原名鸿暹，字方之。诸生。其父与天然禅师为法喜之交，回少闻道妙。清圣祖康熙四年（一六六五），在雷峰落发受具，执侍左右，随师住丹霞，寻升记室。一日过溪，褰裳就涉，至中流遇江水暴涨，漂没巉石之下。清光绪《广州府志》卷一四一有传。